## Labora atendrà sense cita prèvia en qualsevol de les seues oficines als afectats per la DANA

*** Les persones usuàries de Labora poden realitzar totes les gestions a través de la web, *app*, telèfon gratuït 012 o caixers Puntlabora
* Els Espais Labora de Sueca i Silla ja estan operatius, Alaquàs atén de manera telemàtica i només estan tancats encara els de Catarroja i Chiva**

**València.**

Labora, el Servici Valencià d’Ocupació i Formació, atendrà sense cita prèvia i en qualsevol de les seues oficines les persones afectades per la DANA perquè puguen fer les gestions que necessiten relacionades amb la busca d’ocupació.

Labora recorda que pràcticament totes les gestions relacionades amb la demanda i l’oferta d’ocupació es poden realitzar de manera telemàtica a través de la web www.labora.gva.es, l’*app* @GVAPuntLabora, els caixers PuntLabora que hi ha en els municipis o telefònicament a través del telèfon gratuït 012. L’únic tràmit que requerix acudir presencialment és el de primera inscripció, que ara es podrà fer en qualsevol oficina sense necessitat de cita prèvia.

Així mateix, amb l’objectiu d’evitar desplaçaments, Labora ha posat en marxa la renovació automàtica de la demanda d’ocupació en tota la província de València. A totes estes persones se’ls enviarà un correu electrònic o un SMS amb la nova data de renovació.

D’altra banda, els Espai Labora que encara estan tancats per la DANA són els de Catarroja i Chiva. Les oficines de Sueca i Silla, que van romandre tancades els primers dies, ja es troben obertes i ateses les persones i a Alaquàs s’atén de manera telemàtica.

Els centres Labora Formació, que impartixen formació gratuïta per a persones desocupades, que s’han vist obligats a suspendre la seua activitat són els de Catarroja, Aldaia, Picanya i Paterna.

Un altre dels servicis que el Servici Valencià d’Ocupació i Formació posarà en marxa serà les unitats mòbils que se situaran en localitats afectades i que tinguen les seues oficines tancades.

Este servici consistirà en dos autobusos amb els quals es podran agilitzar els tràmits que hagen de realitzar les empreses i els treballadors per a afrontar la situació laboral amb la millor de les garanties.

Així mateix, el Consell es compromet a tramitar en només cinc dies els ERTO per causa de força major que puguen sol·licitar-se a conseqüència d’esta catàstrofe amb l’objectiu que tant les empreses com els treballadors patisquen el menys possible les conseqüències econòmiques.

Fecha: 06/11/2024